Victor Piţurcă a răbufnit după declaraţiile lui Gigi Becali. Finanţatorul spunea la finalul lui 2023 că i-a făcut cadou fostului selecţioner un teren care acum ar valora 1.5 milioane de euro.
Piţurcă neagă spusele lui Gigi Becali şi a anunţat că nu mai vorbeşte cu patronul campioanei, alături de care a lucrat ultima oară în 2010.
Victor Piţurcă a răbufnit după declaraţiile lui Gigi Becali
„Nu mai vorbesc și nici nu vreau să mai vorbesc, în viața mea cu Gigi Becali, pentru ce mi-a spus. Oamenii au rămas cu impresia că mi-ar fi făcut mie Gigi niște avantaje financiare.
Nu, eu i-am făcut lui. Eu nu am luat niciodată un ban de la Gigi Becali, minciunile pe care le spune, specific lui, de asta nu vreau să mai am de-a face cu el. Nu vreau să spun în Săptămâna Mare niște lucruri care nu își au sensul”, a spus Piţurcă, în exclusivitate pentru Antena Sport.
Victor Piţurcă nu concepe ca Gigi Becali să preia stadionul Steaua
Pe de altă parte, Piţi nu suportă ideea ca Gigi Becali să preia Stadionul Ghencea. Dacă s-ar scoate la vânzare marca Steaua, Gigi Becali ar fi tentat să o cumpere. Patronul FCSB vrea şi stadionul Ghencea, pentru Champions League. Pe Arena Naţională nu poate juca.
„Să ne dea nouă stadionul, ca să mergem în Liga Campionilor, să avem stadion. Să revină lucrurile în făgașul lor normal”, a spus Gigi Becali.
„De ce să i se dea lui stadionul!? De ce, că nu înțeleg. Nu e problema lui ce se întâmplă la Steaua, să își vadă de echipa lui, de FCSB. Are suporteri lângă echipă, Steaua este Steaua, Steaua a fost și va fi tot timpul echipa Armatei. Așa trebuie să fie și așa să rămână”, i-a răspuns Victor Piţurcă lui Gigi Becali, în exclusivitate pentru AntenaSport.
Gigi Becali se oferea să cumpere marca Steaua de la Armată, ca să nu mai existe discuţii. „Nu puteți promova, hotărâre de guvern, scoate-o la vânzare, punct. O cumpără cineva, sau eu, sau oricine, și gata, mă, cu scandalurile”, declara Gigi Becali.